Livredderne håber typisk på rolige arbejdsdage uden stor dramatik, når de holder øje med badegæsterne ved strandene. Men denne weekend er det alt andet end rolig og udramatisk for de mere end 100 livreddere, som har indfundet sig på stranden ved Klitmøller. Her afholdes der nemlig danmarksmesterskaber i havlivredning. - Det er blevet ret stort. Det vokser og vokser hvert år heldigvis. Der er flere og flere, der får øjnene op for sporten, og vi er over 100 mand samlet for at få det til at lykkes, siger medarrangør Iben Johansen fra Surfklubben NASA i Klitmøller. Plads til alle I alt deltager livreddere fra 14 forskellige klubber i mesterskaberne ved Cold Hawaii, som området kaldes. Hovedparten af dem er danskere, men der er også atleter med fra Norge, Sverige og Tyskland. Livredderne kæmper om DM-guldet i discipliner fra løb på strand til redninger og races med torpedo, board, surfski og svømning i havet. - Det er rigtig fedt for os at vise lokalområdet, at der er livredningssport, og forhåbentlig kan vi også i endnu højere grad for et hold afsted fremadrettet, siger Iben Johansen. Og netop på grund af de mange discipliner kan mange forskellige aldersgrupper også deltage. Om sommeren afholder Surfklubben NASA da også junior livreddercamps for børn mellem otte og 14 år. En af de yngste DM-deltagere er otte-årige Vilma Dubillot fra Surfklubben NASA. - Det var vildt sjovt. Jeg forsøgte bare at tænke, at det ikke var en konkurrence, og at jeg bare skulle have det sjovt med det, siger hun efter en af konkurrencerne. Lokal støtte Det er Livredningsudvalget i Dansk Svømmeunion, der sammen med Surfklubben NASA og Østjysk Livredning arrangerer Det Danske Mesterskab i Konkurrencelivredning med støtte fra Friends of Cold Hawaii og Thisted Kommune. - Havlivredning er vigtigt, og at kunne lægge vand og strand til et DM passer fint ind i vores ønske om at fokusere på vigtigheden af livreddere ved vandet, men også, at Cold Hawaii skal tiltrække events hele året, der kan være med til at brande Cold Hawaii og trække gæster til vores skønne område også uden for sæsonen, siger projektleder Kristian Kjøller fra Friends of Cold Hawaii. Der er konkurrencer for livredderne igen søndag, inden en samlet vinder for både mænd og kvinder skal kåres.

Referat:
Danmarks bedste livreddere findes i denne weekend til DM i havlivredning i Klitmøller. Det er første gang nogensinde, at mesterskaberne afholdes netop der.